《峡山留别何龙友邓伯乔陈彝庚朱惟四诸子》
明代·李孙宸

平生性僻耽山水，意气兼怀方外士。生长何郎共里闾，密缔风外亦如此。

社结词林盟邓君，酒德诗情称并美。于时中宿有朱生，相逢肝胆便相倾。

为予首道中宿之高士，山人复得陈彝庚。物外交游怀既洽，遂厌中区何窘窄。

五岳三山已订缘，无心误走长安陌。牛革宁堪系懒身，投閒几作归欤客。

白云松台杖屦无不到，罗浮西樵秘箓灵文俱搜索。

荏苒皇华三阅秋，驱车强复蓟门游。何郎情深桃花水，为轻千里送行舟。

因过峡口停兰桨，三子联翩来命访。振衣未异昔年游，执手真成意外想。

对酒宵宵话素心，探崖处处穷幽赏。南北分飞叹路岐，岁月催人苦电驰。

我去未应为小草，君还应为念前外。山灵莫漫悲猿鹤，自识富贵场中烟霞骨相儿。

嘱付山僧暂锁云林与萝牖，待我重来相与共伴赤松师。

作者简介：明广东香山人，字伯襄。万历四十一年进士。教习庶吉士。崇祯间官至南京礼部尚书。性孝友廉介。诗祖《三百篇》，书法祖魏晋，草篆隶楷皆工。有《建霞楼集》。